**ניקור מח עצם**

**Bone marrow biopsy and aspiration**

**טלפון לבירורים: 03-5028125**

**מטופל/ת נכבד/ה שלום רב!**

ערכנו עבורך חוברת מידע בנושא ביופסית מח עצם שעליך לעבור . נשמח לעמוד לשירותך בכל פנייה ושאלה.

**אנו מאחלים לך הצלחה בבדיקה ובריאות שלמה , הצוות המטפל.**

**מידע כללי :**

**מהו מח עצם ?**

מח העצם הינה רקמה רכה הנמצאת בתוך החלל של העצמות , בעיקר בעצמות השטוחות בגוף. רקמה זו מייצרת תאי דם.

**מהי ביופסיית מח עצם ?**

ביופסיית מח עצם הינה פעולה בה נלקחים תאים ממוח העצם לבדיקה מיקרוסקופית במעבדה.הבדיקה מבוצעת כדי לאבחן בעיות או מחלות הקשורות למערכת הדם וכדי לעקוב אחר מצב המטופל במהלך טיפול או לאחריו . לעיתים מבוצעת שאיבת מח עצם בלבד.

**מה בודקים:**

במסגרת הניקור ניתן לבצע בדיקות שונות (בדקירה אחת) להלן השכיחות ביותר:

* **עצם ובתוכה מח עצם (ביופסיה , היסטולוגיה)**
* **תאים (שאיבה, אספירציה, ציטולוגיה)**
* **כרומוזומים (קריוטיפ)**
* **איפיון חיסוני של תאים (FACS)**
* **FISH ( כרומוזומים בשיטה אחרת)**
* **PCR בדיקה מולקולרית**
* **תרביות**

**מהיכן לוקחים את מח עצם ?**

ניתן לקחת דגימת מח עצם משני מקומות : מעצם החזה , אם מדובר בשאיבת מח עצם בלבד( בזמן הבדיקה המטופל ישכב על גבו) או מעצם האגן (בזמן הבדיקה המטופל ישכב על הצד או על הבטן).

**כיצד מבוצעת הבדיקה ?**

לפני הבדיקה מוחדר למטופל צנתר לווריד לצורך לקיחת בדיקות שונות , מתן נוזלים, והזרקת חומרי הרדמה או טשטוש בזמן הבדיקה .במהלך הבדיקה הרופא שואב בעזרת מחט מיוחדת תאי מח עצם מאזור הבדיקה . הטכניקה בה משתמש הרופא היא טכניקה סטרילית . בסוף הבדיקה האזור נחבש בפד סטרילי.

**האם הבדיקה כואבת?**

הבדיקה כרוכה בכאב . כדי למנוע כאב ואי נוחות ניתנת הרדמה מקומית . בנוסף, יש אפשרות לבצע את הבדיקה תחת זריקת טשטוש , הניתנת על ידי רופא שמבצע את הבדיקה או בסדציה (הרדמה קלה) , סוג ההרדמה (טשטוש או סדציה) נקבע על ידי הרופא בשיתוף המטופל.

**כמה זמן הבדיקה אורכת ?**

הבדיקה עצמה אורכת בדרך כלל דקות ספורות . יש לקחת בחשבון גם את משך הזמן שעובר עד שהמטופל נרדם. לכן, משך הבדיקה הוא לרוב כ- 20 דקות.

**מה קורה לאחר סיום הבדיקה ?**

לאחר הבדיקה המטופל נשאר רדום בין מספר דקות לשעה – תלוי בסוג ההרדמה. המטופל נשאר להשגחה עד שהוא מתעורר לגמרי מההרדמה. אם הבדיקה נלקחת מעצם האגן , על המטופל לשכב על גבו כשעה למניעת דימום . ניתן להתחיל לשתות ולאכול רק באישורה של אחות. כמו כן, הירידה מהמיטה בפעם הראשונה נעשית אך ורק באישורה ובעזרתה . אם מהלך הבדיקה תקין המטופל ישוחרר לביתו.

**האם לבדיקה יש סיבוכים ?**

קיימים מס' סיבוכים שאינם שכיחים וביניהם :

דימום באזור הבדיקה.

זיהום באזור הבדיקה.

בכל הסיבוכים יש אפשרות לזיהוי מוקדם של הבעיה ומתן טיפול יעיל בהתאם.

**האם יש כאבים לאחר הבדיקה ?**

תיתכן תחושה של לחץ או אי נוחות באזור הבדיקה במשך מספר ימים . ניתן לשים קרח באזור או לקחת משככי כאבים בהתאם להנחיות הרופא.

**מתי יהיו תוצאות הבדיקה והיכן ניתן לקבלן ?**

תוצאות הבדיקה תהיינה כעבור שבועיים. תשובה תינתן למטופל על ידי ההמטולוג המטפל.

**באילו מקרים יש לפנות בדחיפות לעזרה רפואית ?**

דימום מאזור הבדיקה . אם הדימום רב, על המטופל ללחוץ על האזור עד לקבלת עזרה רפואית.

הפרשה באזור הבדיקה .

אודם מקומי , נפיחות וכאב לא סביר באזור הבדיקה.

חום מעל 38.

**הנחיות כלליות לקראת הבדיקה :**

הרופא ינחה אותך איזה בדיקות נדרשות בהתאם למצבך הרפואי .

יש להביא התחייבות כספית מתאימה .

טופס התחייבות לבית חולים **וולפסון** טופס התחייבות לבית חולים **תל השומר**

ביופסיית מח עצם 38221 PCR (15-17) 83896

FISH L4991 FISH L4990, L4991

קריוטיפ 88233

FACS)) איפיון תאים L6358

**כל בדיקה מבוצעת במעבדה שונה לכן יש צורך בהתחייבות כספית נפרדת לכל בדיקה. אנו מפנים את הבדיקות למעבדות המתאימות שחלקן נמצאות במרכזים רפואיים אחרים. לכן חלק מההתחיבויות צריכות להיות מופנות למרכזים אלו**

אם מסיבה כלשהי אין באפשרותך להגיע לבדיקה , אנא בטל את התור טלפונית בהקדם בטלפון שמספרו 03-5028125.

|  |
| --- |
| חשוב לדעת !  נטילת תרופות לפני הבדיקה : יש להתייעץ עם הרופא המטפל בנוגע ללקיחת התרופות ביום הבדיקה , לדוגמא תרופות לסכרת . אם הינך נוטל תרופות לדילול הדם כגון : אספירין (Aspirin), קומדין (Coumadin), סינטרום ( Sintrom) או קלקסן (Clexane) , עליך להתייעץ עם הרופא המטפל לגבי הפסקת לקיחת תרופות אלה מייד עם קבלת ההפניה לבדיקה . אין להפסיק לקחת את התרופות ללא אישור רפואי לכך.  יש ליידע את הצוות הרפואי בעת קבלת ההפניה לבדיקה ולפני ביצוע הבדיקה באשר ל-   * מחלות מהן אתה סובל. * רגישות לתרופות ולחומרי הרדמה. * דימום בזמן האחרון. * הריון. |

**אלו פעולות יש לבצע לפני הבדיקה ?**

**אם הבדיקה מבוצעת עם טשטוש או סדציה (הרדמה קלה) חשוב להקפיד על ההנחיות הבאות:**

* יש לבוא בצום של לפחות 8 שעות. ניתן לשתות תה או מים בלבד עד שעתיים לפני הבדיקה .
* יש לדאוג למלווה מבוגר שיחזיר את המטופל לביתו לאחר השחרור.
* חל איסור נהיגה לאחר הפרוצדורה למשך יממה.
* קטינים חייבים להיות מלווים במבוגר אחראי.
* מצורף בסוף הקובץ- טופס הסכמה לסדציה .

**שלבי קבלת מטופל למרפאה:**

1. אנא גש למזכירות שממוקמת במרפאת נשים- לשם בדיקת טופסי 17 והנפקות מדבקות.
2. כנס למכון ההמטולוגי (לתחנת אחות) לפתיחת תיק/ הוצאת תיק.
3. בדיקות דם אצל הצוות הסיעודי- תיקרא בשמך.
4. כשתוצאות בדיקת הדם יהיו מוכנות, התיק יועבר לרופא ( הבדיקה תהיה מוכנה כ- 40 דקות לאחר ביצוע)
5. בבקשה המתן ליד חדר הרופא, הרופא יקרא לך בתורך.
6. בסוף הביקור יש לקבוע תור במזכירות שבמרפאת נשים, לביקור הבאה .

**הדרכה למטופל בביתו , לאחר ביצוע הפעולה:**

1. במידה ויש דימום ממקום הביופסיה, יש לגשת למיון.
2. החולה ישוחרר הביתה רק בליווי מלווה- אם קיבלת סדציה
3. החולה לא ינהג לאחר סדציה למשך יממה.
4. בזמן כאב ניתן לקחת משכחי כאב, לדוגמא: אקמול
5. 24 שעות לאחר הפעולה: - ניתן להוריד את החבישה שבאזור הביופסיה

- ניתן להרטיב את המקום ולהתקלח